text: Skuddrama blev udløst af voldeligt overfald
  31 juli 2017 kl. 09.54
  En 25-årig lokal mand fra Klovborg har oplyst til politiet, at han blev slået af en eller flere af de personer, han skød efter.
  Det var angiveligt et overfald, der førte til, at en 25-årig mand søndag aften skød mod flere personer i Storegade i Klovborg.
  - Da vi anholdte manden, havde han mærker fra slag, og han har efterfølgende forklaret, at han blev overfaldet, fortæller politikommissær Michael Schulze fra Midt- og Vestjyllands Politi til Vejle Amts Folkeblad.
  De fire personer, der blev skudt mod, bliver derfor sigtet for vold mod den 25-årige mand.
  Tre af personerne er lokale, mens en 23-årig kvinde er fra Greve.
  Den 25-årige bliver mandag fremstillet i grundlovsforhør. Han er sigtet for forsøg på manddrab.
  